CELEX: 52014PC0386
Language: ro
Date: 2014-06-26
Title: Propunere de REGULAMENT AL PARLAMENTULUI EUROPEAN ŞI AL CONSILIULUI de modificare a Regulamentului (CE) nr. 1215/2009 al Consiliului privind introducerea unor măsuri comerciale excepționale în favoarea țărilor și teritoriilor participante și legate de procesul de stabilizare și de asociere pus în aplicare de către Uniunea Europeană și de suspendare a aplicării sale în ceea ce privește Bosnia și Herțegovina

|
			
		
		
		52014PC0386
		
			Propunere de REGULAMENT AL PARLAMENTULUI EUROPEAN ŞI AL CONSILIULUI de modificare a Regulamentului (CE) nr. 1215/2009 al Consiliului privind introducerea unor măsuri comerciale excepționale în favoarea țărilor și teritoriilor participante și legate de procesul de stabilizare și de asociere pus în aplicare de către Uniunea Europeană și de suspendare a aplicării sale în ceea ce privește Bosnia și Herțegovina /* COM/2014/0386 final - 2014/0197 (COD) */
			
				
		
		
			
			   	EXPUNERE DE MOTIVE
1.           CONTEXTUL PROPUNERII
Politicile UE privind țările din
Balcanii de Vest sunt definite în procesul de stabilizare și asociere
lansat în mai 1999 de către Comisia Europeană. Cu ocazia reuniunii sale din 23 și 24 martie 2000 de
la Lisabona, Consiliul European a declarat că acordurile de stabilizare
și de asociere încheiate cu țările din Balcanii de Vest trebuiau
să fie precedate de o liberalizare asimetrică a schimburilor. O
liberalizare asimetrică a schimburilor a fost prevăzută prin Regulamentul
(CE) nr. 1215/2009 al Consiliului privind introducerea unor măsuri
comerciale excepționale în favoarea țărilor și teritoriilor
participante sau legate de procesul de stabilizare și de asociere.
Regulamentul (CE) nr. 1215/2009 se aplică până la 31 decembrie 2015.
De la lansarea procesului de stabilizare și asociere, au fost încheiate acorduri
de stabilizare și asociere între Uniune și
toate țările în cauză din Balcanii de Vest, exceptând Bosnia
și Herțegovina și Kosovo.[1] Bosnia și
Herțegovina a fost recunoscută ca potențială țară
candidată la aderare la UE în 2003 și a semnat un Acord de
stabilizare și de asociere în 2008, exprimându-și acordul privind
condițiile pentru dobândirea statutului de membru. De atunci, se
aplică un acord interimar privind comerțul și aspectele
privitoare la comerț cu Bosnia și Herțegovina, în
așteptarea finalizării procesului de ratificare a Acordului de
stabilizare și de asociere.
Având în vedere diferențele în ceea ce
privește sfera de aplicare a liberalizării tarifare în cadrul
regimurilor contractuale care au fost dezvoltate între Uniune și toți
participanții la procesul de stabilizare și asociere și
preferințele acordate în conformitate cu Regulamentul
(CE) nr. 1215/2009, se sugerează prelungirea duratei de aplicare a
Regulamentului (CE) nr. 1215/2009 până la 31 decembrie 2020, pentru a
le oferi beneficiarilor de măsuri comerciale excepționale și
Uniunii Europene suficient timp să alinieze, după caz,
preferințele acordate în conformitate cu Regulamentul (CE) nr. 1215/2009
cu cele prevăzute în acordurile de stabilizare și de asociere. Cu
toate că extinderea Uniunii Europene a avut loc la 1 iulie 2013, Bosnia
și Herțegovina nu a acceptat încă să adapteze concesiile
comerciale acordate în temeiul acordului interimar pentru a ține seama de
comerțul tradițional preferențial dintre Croația și
Bosnia și Herțegovina, în cadrul Acordului central european de
comerț liber (CEFTA). În cazul în care Bosnia și Herțegovina și
Uniunea Europeană nu ajung la un acord privind adaptarea concesiilor
comerciale, preferințele acordate Bosniei
și Herțegovinei în conformitate cu Regulamentul (CE) nr. 1215/2009
ar trebui să fie suspendate începând cu 1 ianuarie 2016. În
momentul în care Bosnia și Herțegovina și Uniunea Europeană
vor fi semnat și aplicat cu titlu provizoriu un acord privind adaptarea
concesiilor comerciale din cadrul acordului interimar, aceste preferințe
vor fi restabilite. 
Articolul 21
alineatul (1) din Tratatul UE prevede că acțiunea Uniunii pe
scena internațională are la bază principiile care au inspirat
crearea, dezvoltarea și extinderea sa, și pe care
intenționează să le promoveze în lumea întreagă, precum
democrația, statul de drept, universalitatea și indivizibilitatea
drepturilor omului și a libertăților fundamentale și respectul
pentru demnitatea umană. Uniunea trebuie să
respecte și să promoveze aceste principii și în cadrul
acțiunii sale externe, inclusiv al politicii comerciale comune.
Regulamentul (CE) nr. 1215/2009 nu prevede nicio posibilitate de a
suspenda temporar acordarea unor măsuri
comerciale excepționale în cazul unor violări
grave și sistematice ale principiilor fundamentale ale drepturilor omului,
democrației și statului de drept de către beneficiari. Este
necesar să se introducă această posibilitate, pentru a se
asigura că pot fi luate măsuri rapide în cazul în care
încălcările grave și sistematice ale principiilor fundamentale
ale drepturilor omului, democrației și statului de drept vor
apărea în una dintre țările și teritoriile
participante sau asociate la procesul de stabilizare și asociere pus în
aplicare de Uniunea Europeană.
În fine, este inclusă o ajustare tehnică cu privire la accesul
Muntenegru la o cotă globală suplimentară pentru importurile de
vin.
2.           ELEMENTELE JURIDICE ALE
PROPUNERII
Temeiul juridic al propunerii îl
constituie articolul 207 alineatul (2) din Tratatul privind funcționarea
Uniunii Europene.
3.           IMPLICAȚIILE BUGETARE
Propunerea de regulament nu prevede
cheltuieli de la bugetul UE. Pentru anii 2015-2020, nu va mai exista nicio
altă pierdere de venituri tarifare în ceea ce privește produsele
provenind de la beneficiarii actuali. Veniturile potențiale care ar fi
putut fi generate de exporturile viitoare nu sunt considerate pierderi de
venituri tarifare. 
2014/0197 (COD)
Propunere de
REGULAMENT AL PARLAMENTULUI EUROPEAN
ŞI AL CONSILIULUI
de modificare a Regulamentului (CE) nr. 1215/2009
al Consiliului privind introducerea unor măsuri comerciale
excepționale în favoarea țărilor și teritoriilor
participante și legate de procesul de stabilizare și de asociere pus
în aplicare de către Uniunea Europeană și de suspendare a
aplicării sale în ceea ce privește Bosnia și Herțegovina
PARLAMENTUL EUROPEAN ȘI
CONSILIUL UNIUNII EUROPENE,
având în vedere Tratatul privind
funcționarea Uniunii Europene, în special articolul 207, alineatul (2),
având în vedere propunerea Comisiei Europene,
după transmiterea proiectului de act
legislativ către parlamentele naționale,
hotărând în conformitate cu procedura
legislativă ordinară,
întrucât:
(1)       Regulamentul (CE) nr. 1215/2009
al Consiliului[2]
prevede o liberalizare asimetrică a schimburilor între Uniune și
țările și teritoriile în cauză din Balcanii de Vest,
acordându-le beneficiul unui acces excepțional și nelimitat
fără taxe vamale pe piața Uniunii pentru aproape toate produsele
lor până la 31 decembrie 2015. 
(2)       Regulamentul (CE) nr. 1215/2009
nu prevede nicio posibilitate de a suspenda temporar acordarea unor măsuri
comerciale excepționale în cazul unor violări grave și
sistematice ale principiilor fundamentale ale drepturilor omului,
democrației și statului de drept de către beneficiari. Este
necesar să se introducă această posibilitate, pentru a se
asigura că pot fi luate măsuri rapide în cazul în care
încălcările grave și sistematice ale principiilor fundamentale
ale drepturilor omului, democrației și statului de drept vor
apărea în una dintre țările și teritoriile participante sau
asociate la procesul de stabilizare și asociere pus în aplicare de Uniunea
Europeană.
(3)       Având în vedere
diferențele în ceea ce privește sfera de aplicare a
liberalizării tarifare în cadrul regimurilor contractuale care au fost
dezvoltate între Uniune și toți participanții la procesul de
stabilizare și asociere și preferințele acordate în conformitate
cu Regulamentul (CE) nr. 1215/2009, se
sugerează prelungirea duratei de aplicare a Regulamentului (CE) nr. 1215/2009,
până la 31 decembrie 2020, pentru a le oferi beneficiarilor de măsuri
comerciale excepționale și Uniunii Europene suficient timp să
alinieze, după caz, preferințele acordate în conformitate cu
Regulamentul (CE) nr. 1215/2009 cu cele prevăzute în acordurile de
stabilizare și de asociere. 
(4)       Regulamentul (CE) nr. 1215/2009
prevede o cotă globală pentru importurile în Uniune de vin cu
codurile din Nomenclatura Combinată (NC) 220421 93-220421 98
și 220429 93-220429 98. Această cotă este accesibilă
pentru toate țările sau teritoriile din Balcanii de Vest la epuizarea
contingentului de vin individual, după cum se prevede în acordurile
bilaterale de stabilizare și de asociere, cu excepția Republicii
Muntenegru. Protocolul privind vinul încheiat cu Muntenegru include numai un
contingent pentru vin pentru codurile NC ex220410 și ex220421, pe care
această țară nu a fost în măsură să îl utilizeze
în întregime. Acest fapt împiedică Muntenegru să acceseze o cotă
de scutire de taxe vamale pentru vin pentru produse care nu sunt acoperite de
Acordul de stabilizare și de asociere. Pentru a se asigura că toate
țările și teritoriile în cauză din Balcanii de Vest
beneficiază de același tratament, este oportun să se
prevadă ca Muntenegru să aibă, de asemenea, acces la cota
globală a vinului pentru produsele
de la codul NC 220429, fără a fi nevoie să se epuizeze cota
individuală.
(5)       De la lansarea procesului de
stabilizare și asociere, au fost încheiate acorduri de stabilizare și
asociere între Uniune și toate țările în cauză din Balcanii
de Vest, exceptând Bosnia și Herțegovina și Kosovo[3]. În iunie 2013,
Consiliul a autorizat Comisia să inițieze negocierile în vederea unui
acord de stabilizare și de asociere cu Kosovo. 
(6)       Bosnia și
Herțegovina a fost recunoscută ca o țară potențial
candidată la aderarea la Uniunea Europeană în 2003, iar la 16 iunie 2008
a semnat un acord de stabilizare și de asociere (denumit în continuare
„acordul de stabilizare și de asociere”), prin care și-a exprimat
acordul în privința condițiilor de aderare la Uniunea Europeană.
De atunci, se aplică un acord interimar privind comerțul și
aspectele privitoare la comerț cu Bosnia și Herțegovina[4] (denumit în continuare
„acordul interimar”), în așteptarea finalizării procesului de
ratificare a Acordului de stabilizare și de asociere. 
(7)       Cu
toate acestea, Bosnia și Herțegovina încă nu a acceptat
să adapteze concesiile comerciale acordate în temeiul acordului interimar
pentru a ține seama de comerțul tradițional preferențial
între Croația și Bosnia și Herțegovina, în cadrul Acordului
central european de comerț liber (CEFTA). În cazul în care, în momentul
adoptării prezentului regulament, un acord privind adaptarea concesiilor
comerciale prevăzute în Acordul de stabilizare și de asociere și
în acordul interimar nu a fost semnat și aplicat cu titlu provizoriu de
către Uniunea Europeană și Bosnia și Herțegovina, preferințele acordate Bosniei și
Herțegovinei ar trebui să fie suspendate începând cu 1 ianuarie 2016.
În momentul în care Bosnia și Herțegovina și Uniunea
Europeană vor fi semnat și aplicat cu titlu provizoriu un acord
privind adaptarea concesiilor comerciale din cadrul Acordului interimar, aceste
preferințe ar trebui să fie restabilite.
ADOPTĂ PREZENTUL REGULAMENT:
Articolul 1
Regulamentul
(CE) nr. 1215/2009 se modifică după cum urmează: 
1.           La articolul 2 alineatul (1) se
adaugă următoarea literă (d):
„(d) angajamentului țărilor și al
teritoriilor menționate în articolul 1 de a nu se implica în
încălcări grave și sistematice ale drepturilor omului, inclusiv
ale convențiilor de bază privind drepturile în materie de muncă,
ale principiilor fundamentale ale democrației și ale statului de
drept.”
2.           La articolul 12, al doilea și al
treilea paragraf se înlocuiesc cu următorul text:
„Se aplică până la 31 decembrie 2020.”
3.           La anexa I, nota de subsol (5) se înlocuiește cu
următorul text: 
„(5) Aplicarea acestui contingent tarifar global vinurilor
originare din Muntenegru, în ceea ce privește produsele încadrate la
codurile NC 2204 21, este supusă epuizării prealabile a
contingentelor tarifare individuale prevăzute în Protocolul adițional
privind vinul, încheiat cu Muntenegru. Acest contingent tarifar individual este
deschis sub numărul de ordine 09.1514.”
Articolul 2
Aplicarea Regulamentului (CE) nr. 1215/2009
în ceea ce privește Bosnia și Herțegovina se suspendă începând cu 1 ianuarie 2016. 
Articolul 3
(1)          Fără a aduce
atingere articolului 2, Regulamentul (CE) nr. 1215/2009 în ceea ce
privește Bosnia și Herțegovina nu se suspendă în cazul în
care, înainte de 1 ianuarie 2016, Uniunea Europeană și Bosnia și
Herțegovina semnează și aplică cu titlu provizoriu un acord
privind adaptarea Acordului de stabilizare și de asociere și a
Acordului interimar pentru a ține seama de aderarea Croației la
Uniunea Europeană.
(2)          În cazul în care acordul
menționat la punctul 1 nu este semnat și aplicat cu titlu provizoriu
înainte de 1 ianuarie 2016, Regulamentul (CE) nr. 2115/2009 se aplică
din nou în ceea ce privește Bosnia și Herțegovina de la data la
care un astfel de acord este semnat și aplicat cu titlu provizoriu.
(3)          Comisia publică un aviz
în Jurnalul Oficial al Uniunii Europene imediat după ce acordul la
care se face referire la alineatul (1) a fost semnat.
Articolul 4
Prezentul regulament intră în vigoare în
a șaptea zi de la data publicării în Jurnalul Oficial al Uniunii
Europene.
Prezentul
regulament este obligatoriu în toate elementele sale și se aplică
direct în toate statele membre.
Adoptat la Bruxelles,
Pentru Parlamentul European                       Pentru
Consiliu
Președintele                                                  Președintele
[1]               Această desemnare nu aduce atingere pozițiilor
privind statutul și este conformă cu RCSONU 1244/1999 și cu
Avizul CIJ privind declarația de independență a Kosovo.
[2]               Regulamentul (CE) nr. 1215/2009 al Consiliului din 30
noiembrie 2009 privind introducerea unor măsuri comerciale
excepționale în favoarea țărilor și teritoriilor
participante și legate de procesul de stabilizare și de asociere pus
în aplicare de către Uniunea Europeană (JO L 328, 15.12.2009,
p. 1).
[3]               Această desemnare nu aduce atingere pozițiilor
privind statutul și este conformă cu RCSONU 1244/1999 și Avizul
CIJ privind declarația de independență a Kosovo.
[4]               Acord interimar privind comerțul și aspectele
legate de comerț între Comunitatea Europeană, pe de o parte, și
Bosnia și Herțegovina, pe de altă parte (JO L 233, 30.8.2008, p.
6).